
	Διάλεξη της Jennifer M. Webb, AM FAHA FSA PhD

με θέμα
Ancient Lapithos

How legacy data has contributed toward

a new understanding of the Middle Bronze Age in Cyprus

στο Σπίτι της Κύπρου

Με τη διάλεξη της δρος Jennifer M. Webb, Έκτακτης Καθηγήτριας του Τμήματος Ιστορίας και Αρχαιολογίας του Πανεπιστημίου La Trobe Μελβούρνης, Ανώτερης Ερευνητικής Συνεργάτιδας του Τμήματος Ιστορίας και Αρχαιολογίας του Πανεπιστημίου Κύπρου και Επιμελήτριας της σειράς Studies in Mediterranean Archaeology (SIMA) των Εκδόσεων Astrom, Λευκωσία, με θέμα «Ancient Lapithos. How legacy data has contributed toward a new understanding of the Middle Bronze Age in Cyprus», ξεκίνησε, τη Δευτέρα 26 Φεβρουαρίου 2024, στο Σπίτι της Κύπρου στην Αθήνα, ο τρίτος κύκλος της ετήσιας σειράς διαλέξεων «Η αρχαιολογία της Κύπρου».

Η σειρά συνδιοργανώνεται από το Σπίτι της Κύπρου και το Εργαστήριο Αρχαιολογίας και Ιστορίας της Τέχνης του Τμήματος Ιστορίας και Αρχαιολογίας ΕΚΠΑ και ο τρίτος κύκλος της πραγματοποιείται με τη στήριξη του Υφυπουργείου Πολιτισμού της Κυπριακής Δημοκρατίας και του Ιδρύματος Α. Γ. Λεβέντη.
Τη διακεκριμένη ομιλήτρια προλόγισε ο Διευθυντής του Εργαστηρίου Αρχαιολογίας και Ιστορίας της Τέχνης, Αναπληρωτής Καθηγητής Προϊστορικού Αιγαίου ΕΚΠΑ κ. Γιώργος Βαβουρανάκης.

Σύμφωνα με τη δρα Jennifer M. Webb: «Η Μέση Εποχή του Χαλκού στην Κύπρο (περ. 2000-1700 π.Χ.) έχει τυπικά ιδωθεί ως μία μεταβατική περίοδος μεταξύ δύο πολύ πιο συναρπαστικών και με περισσότερο ενδιαφέρον περιόδων, αφενός της Πρώιμης Εποχής του Χαλκού και αφετέρου της Ύστερης Εποχής του Χαλκού. Έχει επί μακρόν θεωρηθεί ότι την εποχή αυτή το νησί ήταν μάλλον απομονωμένο από τον έξω κόσμο και αποτελείτο από μικρές αγροτικές και ουσιαστικά ειρηνικές κοινότητες ίσων. Αυτό έχει τώρα αλλάξει σημαντικά, ως αποτέλεσμα νέων ανασκαφών και δημοσιεύσεων δεδομένων από έναν αριθμό θέσεων που ανασκάφηκαν στον βορρά της Κύπρου πριν την τουρκική εισβολή του 1974».
Στο πλαίσιο της διάλεξής της, η δρ Webb εστίασε «σε ένα από τα λεγόμενα προγράμματα παλαιών ανασκαφικών δεδομένων και ειδικότερα σε υλικό από 80 τάφους που ανασκάφηκαν στη Λάπηθο το 1913 και το 1917» και περιέγραψε «την αστυνομικού τύπου εργασία που χρειάστηκε για να ξεκαθαριστεί το αρχειακό υλικό και να εντοπιστούν τα αντικείμενα που είναι αποθηκευμένα στο Κυπριακό Μουσείο εδώ και έναν αιώνα» καταδεικνύοντας «πώς αυτή η έρευνα έχει οδηγήσει σε μία νέα κατανόηση της Μέσης Εποχής του Χαλκού, ως μίας δυναμικής περιόδου, κατά τη διάρκεια της οποίας κάποιες κοινότητες ανέπτυσσαν σύνθετες οικονομικές και πολιτικές δομές σε σύνδεση με εξειδικευμένη παραγωγή, εσωτερικά δίκτυα πόρων και το διεθνές εμπόριο μετάλλου».

Η διάλεξη θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:

https://diavlos.grnet.gr/room/1607?eventid=15616

 Η Jennifer M. Webb είναι Έκτακτη Καθηγήτρια στο Πανεπιστήμιο La Trobe της Μελβούρνης και Ανώτερη Ερευνητική Συνεργάτις του Πανεπιστημίου Κύπρου. Είναι ειδική στην Κύπρο της Εποχής του Χαλκού και έχει συνδιευθύνει ανασκαφές στο Μαρκί, τη Δένεια και το Πολιτικό. Έχει επίσης δημοσιεύσει ανασκαφές των James Stewart στο Κάρμι το 1961 και Πορφύριου Δίκαιου στην Αμπελικού το 1942 και έχει συνδημοσιεύσει με τον Γιώργο Γεωργίου του Τμήματος Αρχαιοτήτων Κύπρου, ένα νεκροταφείο της Πρώιμης Εποχής του Χαλκού στον Ψεματισμένο. Επιπροσθέτως έχει δημοσιεύσει έξι τόμους για συλλογές κυπριακών αρχαιοτήτων και δύο τόμους για τους τάφους που ανασκάφηκαν στη Λάπιθο το 1913 και το 1917.
Είναι η Επικεφαλής Συν-επιμελήτρια των Studies in Mediterranean Archaeology. Από το 2009 έχει εποπτεύσει τη δημοσίευση άνω των 40 τόμων, οι μισοί από τους οποίους είναι για την αρχαιολογία της Κύπρου. Είναι Εξωτερικό Μέλος της Αυστραλιανής Ακαδημίας Ανθρωπιστικών Σπουδών και έγινε Μέλος της Τάξης της Αυστραλίας το 2017 για «σημαντικές υπηρεσίες στην εκπαίδευση». Έχει λάβει Ελληνική Διάκριση για υπηρεσίες στον ελληνικό πολιτισμό από την Ελληνική Κοινότητα της Μελβούρνης και είναι Επίτιμο Ισόβιο Μέλος της Κυπριακής Κοινότητας της Μελβούρνης και της Βικτόρια. Οι δημοσιεύσεις της περιλαμβάνουν είκοσι τέσσερις μονογραφίες και επιμέλειες και 140 κεφάλαια βιβλίων και άρθρα περιοδικών.

